Europos centrinio banko reglamentas (EB) Nr. 985/2001
2001 m. gegužės 10 d.
iš dalies keičiantis Reglamentą ECB/1999/4 dėl Europos centrinio banko teisių taikyti sankcijas
(ECB/2001/4)
EUROPOS CENTRINIO BANKO VALDANČIOJI TARYBA,
atsižvelgdama į Europos bendrijos steigimo sutartį, ir ypač į jos 110 straipsnio 3 dalį,
atsižvelgdama į Europos centrinių bankų sistemos ir Europos centrinio banko statutą, ypač į jo 34.3 ir 19.1 straipsnius,
atsižvelgdama į 1998 m. lapkričio 23 d. Tarybos reglamentą Nr. 2532/98 dėl Europos centrinio banko teisių taikyti sankcijas [1], ypač į jo 6 straipsnio 2 dalį,
kadangi:
1999 m. rugsėjo 23 d. Reglamentas ECB/1999/4 dėl Europos centrinio banko teisių taikyti sankcijas [2] turėtų būti iš dalies pakeistas dėl šių priežasčių:
įgyta patirtis parodė, kad sankcijoms nustatyti ir taikyti svarbios informacijos kaupimui, ypač dokumentų ir medžiagų originalų pasikeitimo tarp ECB ir nacionalinių centrinių bankų, taikoma tvarka yra per daug sudėtinga. Todėl ši tvarka turi būti supaprastinta, kad būtų galima nustatyti veiksmingą ir patikimą sankcijų administravimo režimą, pagrįstą greita procedūra, tuo pačiu metu garantuojant tokį patį teisinio tikrumo lygį,
PRIĖMĖ ŠĮ REGLAMENTĄ:
1 straipsnis
Reglamento ECB/1999/4 pakeitimai
Reglamento ECB/1999/4 9 straipsnio 5 dalis pakeičiama taip:
"5. Atitinkamas nacionalinis bankas arba ECB, priklausomai nuo atvejo, kaupia visą sankcijai nustatyti ir taikyti svarbią informaciją byloje, kuri saugoma ne mažiau kaip penkerius metus nuo dienos, kada sprendimas taikyti sankciją tampa galutinis. Kompetentingas nacionalinis centrinis bankas siunčia ECB su pažeidimo bylos nagrinėjimu susijusių ir jo turimų dokumentų ir medžiagos kopijas."
2 straipsnis
Įsigaliojimas
Šis reglamentas įsigalioja kito mėnesio po jo paskelbimo Europos Bendrijų oficialiajame leidinyje dvidešimt ketvirtą dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Frankfurte prie Maino, 2001 m. gegužės 10 d.